DECRETO 169/2005, do 16 de xuño, polo que se autoriza a subscrición dun acordo transaccional en relación con diversas liquidacións practicadas pola Deputación Provincial da Coruña á Xunta de Galicia.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 28/06/2005

A Deputación Provincial da Coruña propón acordo transaccional en relación con diversas liquidacións practicadas á Xunta de Galicia en concepto de taxas e prezos públicos derivados, na súa maior parte, da estadía de menores en centros dependentes desa corporación provincial, que tería por base a controversia xurídica existente entre ambas as administracións sobre o alcance e, nalgún caso, a procedencia das liquidacións practicadas.
Esa controversia resulta de moi difícil resolución polas canles administrativas ordinarias, por canto, aínda que a Xunta de Galicia recoñece que durante os anos 1985 a 1993 se realizaron ingresos de menores que se atopaban baixo a súa tutela ou garda en centros da deputación provincial, dando lugar á exixibilidade da correspondente taxa ou prezo público, a concorrencia en moitos casos de dificultades documentais e probatorias, agravadas polo tempo transcorrido desde a formulación dalgunhas liquidacións, impedirían a exacta determinación do alcance e cuantificación das obrigas que deberían ser obxecto de recoñecemento por parte da Administración autonómica. Eses mesmos problemas suscítasen en relación coa procedencia das reclamacións que afectan o internamento de menores realizados con posterioridade ao ano 1994, data en que se subscribiu un convenio entre a comunidade autónoma e a deputación tendente a regularizar esa situación de cara ao futuro.
Tendo en conta o carácter público de ambas as administracións e dos obxectivos que comparten, a comunidade autónoma considera igualmente conveniente, por razóns de interese xeral, unha solución transaccionada do conflito, que poida resolvelo en termos aceptables para ambas as partes.
En virtude do exposto, ao abeiro do establecido no artigo 1.809 do Código Civil e no artigo 22 da Lei de réxime financeiro e orzamentario de Galicia, por iniciativa conxunta do conselleiro de Economía e Facenda e da conselleira de Familia, Xuventude, Deporte e Voluntariado, por proposta do conselleiro da Presidencia, Relacións Institucionais e Administración Pública, logo da deliberación do Consello da Xunta na súa reunión do dezaseis de xuño de dous mil cinco,
DISPOÑO:
Artigo 1º
Autorízase a subscrición dun acordo transaccional coa Deputación Provincial da Coruña coa finalidade e nos termos que se indican no anexo a este decreto.
Artigo 2º
Facúltase o conselleiro de Economía e Facenda e a conselleira de Familia, Xuventude, Deporte e Voluntariado para a subscrición do convenio transaccional a que se refire o artigo anterior.
Disposición derradeira
Única.-Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, dezaseis de xuño de dous mil cinco.
Manuel Fraga Iribarne
Presidente
Jaime Pita Varela
Conselleiro da Presidencia, Relacións
Institucionais e Administración Pública.
ANEXO
1. Polo convenio transaccional a Deputación Provincial da Coruña considerará satisfeitos todos os dereitos derivados das liquidacións de taxas e prezos públicos practicadas á Xunta de Galicia, que se detallarán en anexo ao convenio, pola estadía de menores en colexios dependentes da deputación, e por outros conceptos, por importe de tres millóns oitenta e oito mil novecentos catro euros con oito céntimos (3.088.904,08 A), renunciando de forma expresa ao exercicio de calquera acción, reclamación ou recurso en relación con elas.
2. En virtude do convenio, a comunidade autónoma recoñecerá a existencia de obrigas de pagamento, por eses conceptos, por importe de un millón quiñentos mil euros (1.500.000 A), que deberá satisfacer no prazo de vinte días desde a subscrición do acordo.
Como alternativa a esa forma de pagamento poderá establecerse en favor da deputación provincial unha opción que autorice a retención ou compensación do mencionado importe con outras cantidades debidas pola propia corporación á comunidade autónoma.
3. Con independencia das estipulacións anteriores, o convenio transaccional poderá tamén incoporar as cláusulas que se consideren necesarias para o seu mellor desenvolvemento e que non contradigan os termos da autorización conferida neste decreto.